**Jegyzőkönyv**

**Készült:** Délegyháza Község Önkormányzata Képviselő-testülete 2012. március 20. napján 16,00 órakor a Polgármesteri Hivatal tanácstermében megtartott rendkívüli nyílt ülésén.

Jelen vannak a jelenléti ív szerint.

**dr. Riebl Antal** köszönti a megjelenteket, és megnyitja a rendkívüli ülést, megállapítja, hogy a Képviselő-testület 6 fővel határozatképes.

**Képviselő-testület** szavazott (6 fő), 6 igen szavazattal, tartózkodás és nem szavazat nélkül az alábbi határozatot hozta:

**79/2012. (III.20.) számú képviselő-testületi határozat**

**Délegyháza Község Önkormányzat Képviselő-testülete a 10/ 2011.(II. 16.) sz. Ör. 24. §. (3) bekezdése c) pontja alapján a jegyzőkönyv-hitelesítésére Jakus Lászlóné és Tóth Mihályné képviselőket jelöli ki.**

**Határidő: azonnal**

**Felelős: Képviselő-testület**

**dr. Riebl Antal** javaslatot tesz a napirendi pontokra.

**Jakus Lászlóné** jelzi, hogy egyebek napirendi pont felvételét kéri.

**dr. Riebl Antal** szavazásra teszi fel a napirendi pontot.

**Képviselő-testület** szavazott (6 fő), 6 igen szavazattal, tartózkodás és nem szavazat nélkül az alábbi határozatot hozta:

**80/2012. (III.20.) számú képviselő-testületi határozat**

**Délegyháza Község Önkormányzat Képviselő-testülete a nyílt ülés napirendi pontjainak megtárgyalását elfogadja az alábbiak szerint:**

1. **A lakossági víz és csatornaszolgáltatás ráfordításainak csökkentését szolgáló támogatás igénylés ügye**
2. **Az Önkormányzat 2012. évi közbeszerzési tervének elfogadása**
3. **Délegyháza közétkeztetésének biztosítására kiírandó közbeszerzési eljárás közbeszerzési tanácsadójának megbízása**
4. **A Budapest XX. kerület Alkotmány u. 14. szám (176981 hrsz.) alatti ingatlan két lakása vételárának meghatározása**
5. **Egyebek**

**Határidő: azonnal**

**Felelős: Képviselő-testület**

**1. A lakossági víz és csatornaszolgáltatás ráfordításainak csökkentését szolgáló támogatás igénylés ügye – előadó dr. Riebl Antal**

**dr. Riebl Antal** elmondja, hogy csak formális szavazásról van szó, mert a Tárcaközi Bizottság által kiadott lakosságivíz- és csatornaszolgáltatás támogatásáról szóló igénylést várhatóan 2012. március 31-ig lehet beadni a Vidékfejlesztési Minisztériumhoz. Ez a támogatási összeg az egyik meghatározó része a csatornaszolgáltatási díjnak, a fennmaradó részt a lakosság, valamint az önkormányzat a saját költségvetéséből egészíti ki. Az igényléshez szükséges adatlapokat a szolgáltató DTV Zrt. tölti ki és juttatja el a társulásban résztvevő Önkormányzatokhoz. A támogatás címzettjei az önkormányzatok. A Társulás gesztora Dunavarsány Város Önkormányzata, így az önkormányzatok igénybejelentését is ők nyújtják be. A feszített benyújtási határidő és a támogatás mielőbbi elnyerése érdekében kérjük Képviselő-testülettől jóváhagyó döntés meghozatalát.

**dr. Riebl Antal** szavazásra teszi fel a kérdést.

**Képviselő-testület** szavazott (6 fő), 6 igen szavazattal, tartózkodás és nem szavazat nélkül az alábbi határozatot hozta:

**81/2012. (III.20.) számú képviselő-testületi határozat**

**Délegyháza Község Önkormányzatának Képviselő-testülete**

1. **a lakossági csatornaszolgáltatás ráfordításainak mérséklésére a 2012. évi lakossági víz- és csatornaszolgáltatás támogatás igénylésének és elbírálásának részletes feltételeiről, valamint az egészséges ivóvízzel való ellátás ideiglenes módozatainak ellentételezéséről szóló rendelet-tervezet alapján támogatási igényt kíván benyújtani a Kincstár területileg illetékes szervén keresztül a vízgazdálkodásért felelős miniszterhez.**
2. **kötelezettséget vállal arra, hogy a lakossági csatornaszolgáltatás tekintetében a támogatással csökkentett termelői díj és a lakos által fizetendő díj közötti különbséget a szolgáltatónak megtéríti.**
3. **kötelezettséget vállal arra, hogy a fajlagos ráfordítással figyelembe vett, illetve a Tárcaközi Bizottság által elfogadott mértékű eszközhasználati díjként meghatározott összeget a tárgyi eszközök fenntartására, a fejlesztési hitellel kapcsolatos adósságszolgálatra fordítja.**
4. **kijelenti, hogy e határozata a 2012. évi lakossági víz- és csatornaszolgáltatás támogatás igénylésének és elbírálásának részletes feltételeiről, valamint az egészséges ivóvízzel való ellátás ideiglenes módozatainak ellentételezéséről szóló rendelet jelen előterjesztés idejében ismert tervezetével megegyező tartalommal történő hatályba lépését követően hatályosul.**

**Határidő: 2012.március 20.**

**Felelős: Képviselő- testület**

**2. Az Önkormányzat 2012. évi közbeszerzési tervének elfogadása – előadó dr. Riebl Antal**

**dr. Riebl Antal** elmondja, hogy határidős feladatról van szó, amit meg kell csinálni.

**dr. Molnár Zsuzsanna** ismerteti az új törvény szerinti kötelezettséget, melyben a határnapot március 31-ben jelölték meg, és így szükségszerű az elfogadása, részletesen ismerteti az önkormányzat közbeszerzési eljárásait.

**Bednárik László** azt kérdezi, hogy kiszámolták-e konkrét számokkal, hogy az óvodakonyha kiszervezése mennyi megtakarítást jelent az önkormányzatnak. Elmondja, hogy nagyon sajnálja, hogy csak most van lehetőség az őstermelőktől az áruk felvásárlására, hiszen régen sok helyi gazdának erre nem volt lehetősége. Kérdése még, hogy úgy szervezik ki a konyhát, hogy kritériumként adjuk elő, a helyi gazdáktól való zöldségfelvásárlást?

**Görbe István** kérdése arra irányul, hogy lehetőség van-e a dolgozók átvételére.

**dr. Riebl Antal** elmondja, hogy minél előnyösebb megállapodásra fognak törekedni és véleménye szerint, mintegy 9 millió forint megtakarítást hoz az óvodai konyha kiszervezése, majd szavazásra teszi fel a terv elfogadását.

**Képviselő-testület** szavazott (6 fő), 6 igen szavazattal, tartózkodás és nem szavazat nélkül az alábbi határozatot hozta:

**82/2012. (III.20.) számú képviselő-testületi határozat**

**Délegyháza Község Önkormányzat Képviselő-testülete elfogadja Délegyháza Község Önkormányzata 2012. évi közbeszerzési tervét.**

**Határidő: 2012.március 20.**

**Felelős: Képviselő- testület**

1. **Délegyháza közétkeztetésének biztosítására kiírandó közbeszerzési eljárás közbeszerzési tanácsadójának megbízása – előadó dr. Riebl Antal**

**dr. Riebl Antal** elmondja, hogy Délegyháza Község Önkormányzatának a községi közétkeztetés megoldására közbeszerzési eljárást kell lefolytatnia. A közbeszerzési tanácsadói feladatokra három cégtől az árajánlatkérés megtörtént (Apex-MM Tanácsadó Kft., M&F Tanácsadó Kft., dr. Schiller György). Részletesen ismerteti a cégek által ajánlott összegeket.

**Takácsné Váloczi Tünde** azt javasolja, hogy a szokásnak megfelelően a legkedvezőbb ajánlatot fogadja el a testület, ami a M&F Szervezési, Könyvvizsgáló és Tanácsadó Kft. ajánlatát.

**dr. Riebl Antal** szavazásra teszi fel a javaslatot.

**Képviselő-testület** szavazott (6 fő), 6 igen szavazattal, tartózkodás és nem szavazat nélkül az alábbi határozatot hozta:

**83/2012. (III.20.) számú képviselő-testületi határozat**

**Délegyháza Község Önkormányzatának Képviselő-testülete elhatározza, hogy a Délegyháza közétkeztetésének biztosítása tárgyú közbeszerzési eljárás előkészítésére és lebonyolítására benyújtott ajánlatok közül az 500.000,- Ft + áfa összegű legkedvezőbb árajánlatot, az M&F Szervezési, Könyvvizsgáló és Tanácsadó Kft. ajánlatát fogadja el, és felhatalmazza a polgármestert a szerződés aláírására.**

**Határidő: azonnal**

**Felelős: polgármester**

1. **A Budapest XX. kerület Alkotmány u. 14. szám (176981 hrsz.) alatti ingatlan két lakása vételárának meghatározása – előadó dr. Riebl Antal**

**dr. Riebl Antal** elmondja, hogy az ingatlanközvetítő már vitt két vevőt az Alkotmány utcai lakásba, és azt kérte, hogy állapítsanak meg egy minimum összeget, amiért szeretnék eladni az ingatlant. Ő lakásonként 5,5 millió forintba javasolja megállapítani a vételárat.

**Görbe István** elmondja, hogy Ő utánanézett, hogy az erzsébeti ingatlanok piaci értéke magasabb, így javasolja, hogy a kis lakás árát 5,5 millióban, a nagyobbét pedig 7 millió forintba állapítsák meg.

**dr. Riebl Antal** észrevétele az, hogy ha az ár a piaci érték alatt lenne, akkor már elment volna.

**dr. Riebl Antal** szavazásra teszi fel az 5,5 milliós árat.

**Képviselő-testület** szavazott (6 fő), 6 igen szavazattal, tartózkodás és nem szavazat nélkül az alábbi határozatot hozta:

**84/2012. (III.20.) számú képviselő-testületi határozat**

**Délegyháza Község Önkormányzatának Képviselő-testülete elhatározza, hogy Budapest XX. kerület Alkotmány u. 14. szám (176981 hrsz.) alatti két lakás vételárát egyenként minimum 5,5 millió forint (plusz az ingatlanközvetítői jutalék) vételárért kívánja értékesíteni.**

**Határidő: azonnal**

**Felelős: polgármester, jegyző**

**5. Egyebek**

**Jakus Lászlóné** elmondja, hogy temetőben nincs nyitva a vízcsap, és a konténer megtelt és el kellene szállíttatni. A Halottak Napi emlékhely táblája pedig lóg, amit feltétlenül meg kell csinálni.

**dr. Riebl Antal** válaszában jelzi, hogy feltétlenül intézkedik az ügyben, valamint elmondja, hogy a Majosházi Diakónia sportnapja március 31-én lesz, kéri, hogy népszerűsítsék az eseményt, és megkérdezi, hogy hol lehetne egy kis helyet kijelölni számukra egy kis kertnek.

**Takácsné Váloczi Tünde** szerint az állomással szemben a sziklakertnél van erre lehetőség.

**dr. Riebl Antal** megköszöni a közös munkát és 16,50-korbezárja a rendkívüli nyílt ülést.

kmf.

dr. Riebl Antal dr. Molnár Zsuzsanna

polgármester jegyző

Jakus Lászlóné Tóth Mihályné

hitelesítő képviselő hitelesítő képviselő